Показаха трофеи от благороден елен, добити на територията на СЦДП през ловен сезон Септември – 2017

Повишава се културата на отстрел, чрез подборно ловуване се влияе положително на популацията, категорични са организаторите

Десетки горски и ловни деятели, граждани и официални лица уважиха станалия вече традиционен преглед на трофеи от благороден елен, добити на територията на Северноцентралното държавно предприятие.  Домакин на тазгодишното събитие отново бе ДЛС „Росица“, като в местността Лъгът бяха експонирани 42 екземпляра от ловен сезон Септември-2017. Най-впечатляващият трофей бе с тегло 15.340 кг, добит на територията на ДЛС Попово. 
 „Надявам се традицията, която създаде Северноцентралното държавно предприятие със своите ловни стопанства да продължи и приканвам колегите от цялата страна да се присъединят“, каза при официалното откриване изпълнителният директор на ИАГ инж. Григор Гогов. 
Изложението откриха домакините - директорът на СЦДП инж. Цветелин Миланов и директорът на ДЛС „Росица“ инж. Иван Степанов, в присъствието на инж. Гогов, на областния управител на Разград Гюнай Хюсмен и великотърновския зам.-областен управител Ивета Кабакчиева. Сред гостите бяха директорите на Североизточното и Северозападното държавно предприятие, директорите на Регионалните дирекции по горите във В. Търново и София, директорите на ловни и горски стопанства от областите Габрово, Русе, Разград, Силистра, В. Търново. 
На събитието присъстваха и ловните водачи от стопанствата, като по време на огледите всеки от тях обоснова причините да разреши за отстрел дадения екземпляр. Основен принцип е да се запазват силните и перспективни за популацията животни, категорични са ловните деятели. 
Смисълът на подобни изложения е именно да се увеличава културата на отстрел, обясниха организаторите. „Имаме вече всички основания да кажем, че ловуването може да бъде средство за манипулиране, в положителна посока, на популацията. И когато го използваме умело и разумно, успехите са неминуеми“, категоричен бе инж. Иван Степанов, който подчерта, че у нас стопанисваме най-високопроизводителните местообитания на благороден елен в Европа и света.
По неговите думи ловците също вече оценяват практиката на ловните стопанства да се съблюдават строги подборни критерии за отстрел. 
Рядко се виждат трофеи, като показаните в Лъгът, сподели областният управител на Разград Гюнай Хюсмен. „Те показват, че сме европейци и като институции все по-добре се справяме със задълженията си.  Да си горски е чест, вие сте хората, които опазвате нашите гори и нашия дивеч, вашата професия е велико призвание. Вярваме ви и разчитаме на вас!“, обърна се г-н  Хюсмен към заетите в сектора. 

